ΓΡΑΠΤΗ ΕΡΩΤΗΣΗ P-1350/98

υποβολή: Ernesto Caccavale (UPE) προς την Επιτροπή

(27 Απριλίου 1998)

Θέμα: Διακρίσεις στους γενικούς διαγωνισμούς COM/A/8/98 και COM/A/11/98

Στην Επίσημη Εφημερίδα των Ευρωπαϊκών Κοινοτήτων της 31ης Μαρτίου 1998 δημοσιεύθηκε η προκήρυξη διαγωνισμών για διοικητικούς υπαλλήλους (Α6/Α7) και βοηθούς διοικητικούς υπαλλήλους (Α8) στην Ευρωπαϊκή Επιτροπή. Το πρώτο από τα δύο επαγγελματικά προφίλ, που απευθύνεται σε ένα ανώτερο επίπεδο, αφορά εκείνους οι οποίοι εκτός από το ότι είναι κάτοχοι πτυχίου έχουν ήδη αποκτήσει επαγγελματική πείρα στον τομέα; για το δεύτερο όμως προβλέπεται μόνον να είναι κάτοχοι τίτλου σπουδών, στη συγκεκριμένη περίπτωση πτυχίου. Ωστόσο σχετικά με αυτό το τελευταίο προσδιορίζεται ένας περαιτέρω όρος συμμετοχής, ότι δηλαδή είναι δυνατή η συμμετοχή στο διαγωνισμό μόνον εάν το πτυχίο έχει αποκτηθεί μετά τις 4/5/95. Η προηγούμενη προκήρυξη διαγωνισμού είχε δημοσιευθεί το 1993.

Ως εκ τούτου, παραδόξως, όποιος βρίσκεται σε αναζήτηση μιας πρώτης απασχόλησης, είναι δηλαδή άνεργος και έχει αποκτήσει πτυχίο πριν τις 4/5/1995, δεν μπορεί να προσπαθήσει να εργασθεί ως Α8 στην Επιτροπή, ακόμη λιγότερο δε ως Α6/Α7. Εξάλλου, όποιος απόκτησε πτυχίο μετά το 1993 δεν είχε τη δυνατότητα να συμμετάσχει σε προηγούμενο διαγωνισμό.

Η Επιτροπή καλείται:

1. Να αναφέρει σε ποιές ενέργειες προτίθεται να προβεί για να τεθεί τέρμα σ' αυτή την προφανή διάκριση;

2. Σε αντίθετη περίπτωση, να αιτιολογήσει πλήρως και με σαφήνεια τους λόγους για τους οποίους οι νέοι άνεργοι που απόκτησαν πτυχίο μετά το 1993 και πριν τις 4 Μαΐου 1995 δεν θα μπορούν πλέον να επωφελούνται των ίσων ευκαιριών που τόσο έντονα διαφημίζει η Επιτροπή χάρις στα χρήματα των ευρωπαίων πολιτών που δαπανώνται στις ενημερωτικές εκστρατείες;

3. Τέλος, να γνωστοποιήσει πού θα καταλογισθούν όλες οι διοικητικές και δικαστικές δαπάνες οι οποίες θα προκύψουν από το κύμα των προσφυγών που προφανέστατα θα ασκηθούν κατά των αποφάσεων αποκλεισμού των αιτήσεων πτυχιούχων οι οποίοι επί του παρόντος δεν διαθέτουν τις προϋποθέσεις για να γίνουν δεκτοί στο διαγωνισμό.

Απάντηση του κ.Liikanen εξ ονόματος της Επιτροπής

(19 Μαΐου 1998)

Στις 31 Μαρτίου 1998, η Επιτροπή προκήρυξε τους προαναφερόμενους γενικούς διαγωνισμούς για τους τομείς οικονομία/στατιστική, εξωτερικές σχέσεις/διαχείριση της βοήθειας προς τις τρίτες χώρες και δίκαιο/ευρωπαϊκή δημόσια διοίκηση. Όσον αφορά τους τομείς οικονομία/στατιστική και δίκαιο/ευρωπαϊκή δημόσια διοίκηση, οι διαγωνισμοί διοργανώνονται στα επίπεδα Α8 και Α7/Α6 και, όσον αφορά τους τομείς εξωτερικές σχέσεις/διαχείριση της βοήθειας προς τις τρίτες χώρες, αποκλειστικά στο επίπεδο Α7/Α6.

Οι διαγωνισμοί αυτοί προγραμματίστηκαν για να προσελκύσουν τους ενδεχόμενους υποψηφίους με τα υψηλότερα προσόντα τόσο από άποψη πανεπιστημιακής κατάρτισης όσο και από την άποψη της επαγγελματικής πείρας στους σχετικούς τομείς. Ως εκ τούτου, οι υποψήφιοι στους διαγωνισμούς Α7/Α6 οφείλουν να διαθέτουν ελάχιστη εμπειρία 3 ετών μετά την απόκτηση του πανεπιστημιακού πτυχίου, εκ των οποίων 2 έτη τουλάχιστον σε σχέση με τον τομέα επιλογής τους. Όσον αφορά τους υποψηφίους στους διαγωνισμούς Α8 για τους οποίους δεν απαιτείται καμία επαγγελματική πείρα, το πανεπιστημιακό πτυχίο που τους δίνει το δικαίωμα συμμετοχής στους διαγωνισμούς πρέπει να έχει αποκτηθεί μετά την 4 η Μαΐου 1995 ώστε να εξασφαλιστεί η συμμετοχή υποψηφίων με την πλέον πρόσφατη πανεπιστημιακή κατάρτιση και οι οποίοι, για το λόγο αυτό, θα μπορέσουν να προσφέρουν στο όργανο τους καρπούς των τελευταίων εξελίξεων στους εν λόγω τομείς και επιστήμες. Πράγματι, εκείνο που επιδιώκει η Επιτροπή είναι να εξασφαλίσει κάποια ισορροπία μεταξύ της πρόσληψης υπαλλήλων με αναγνωρισμένη επαγγελματική πείρα και της πρόσληψης νεοκαταρτισθέντων υπαλλήλων.

Είναι αλήθεια ότι μπορεί να υπάρξουν άτομα τα οποία είτε δεν διαθέτουν την απαιτούμενη επαγγελματική πείρα είτε απέκτησαν το πτυχίο τους μετά την ορισθείσα ημερομηνία. Στο πλαίσιο αυτό, είναι πάντως σκόπιμο να υπενθυμίσουμε ότι, σχετικά με την απαιτούμενη επαγγελματική πείρα, οι προκηρύξεις διαγωνισμών προβλέπουν επίσης τη συνεκτίμηση κάθε περιόδου άσκησης, ειδίκευσης ή επαγγελματικής τελειοποίησης καθώς και κάθε συμπληρωματική περίοδο κατάρτισης, σπουδών ή έρευνας που προετοιμάζουν στην άσκηση των καθηκόντων που περιγράφονται στις προκηρύξεις των διαγωνισμών. Συνεπώς, η διάταξη αυτή έχει σκοπό να δώσει τη δυνατότητα συμμετοχής στους υποψηφίους εκείνους οι οποίοι, παρά την έλλειψη καθαυτό επαγγελματικής πείρας, συνέχισαν τις σπουδές ή την επαγγελματική τελειοποίησή τους ιδίως στους τομείς των διαγωνισμών.

Εξάλλου, πρέπει να σημειωθεί ότι οι προσλήψεις στην Επιτροπή οργανώνονται σε συνάρτηση με τις ανάγκες του οργάνου και όχι σε ετήσια βάση, και ότι όταν διοργανώνονται διαγωνισμοί αυτοί δεν θεωρούνται ότι είναι ανοικτοί σε όλα τα άτομα που αποκτούν το πτυχίο τους μετά τον προηγούμενο διαγωνισμό. Στο πλαίσιο αυτό, είναι σημαντικό να υπενθυμίσουμε ότι οι εν λόγω διαγωνισμοί είναι ικανοί να προσελκύσουν πολύ μεγάλο αριθμό υποψηφιοτήτων. Πράγματι, στους τελευταίους ανάλογης φύσεως διαγωνισμούς υποβλήθηκαν 55 000 υποψηφιότητες.

Τέλος, η Επιτροπή πιστεύει ότι οι προκηρύξεις των προαναφερόμενων διαγωνισμών είναι σε θέση να εξασφαλίσουν τη συμμετοχή υποψηφίων με χαρακτηριστικά που ανταποκρίνονται πλήρως στις ανάγκες της Επιτροπής και ότι οι προκηρύξεις αυτές εξασφαλίζουν ίση μεταχείριση όλων των υποψηφίων που πληρούν τους όρους συμμετοχής.